## REFERAT

**Møde i Aftagerpanelet for Litteraturvidenskab**

**2. november 2021 kl. 16.30-18.00**

Emne: Møde i aftagerpanelet for Litteraturvidenskab

Dato og tidspunkt: Tirsdag den 2. november 2021 kl. 16.30

Sted: Hovedbiblioteket, Østre Stationsvej 15, 5000 Odense C

Deltagere: Ditte Hede Haugstrup (DH), Christian Alnor (CA), Susan Mose (SM), Peter Rønhof Sloth (PS), Søren Frank (SF), Adam Paulsen (AP), Martin Hemmje Østergaard (MØ), Nicolai Frank (NF), Michael Linde Larsen (ML), Thomas Illum Hansen (TH), Alexander Overgaard Rasmussen (AR), Sarah Jørgensen (SJ), Erik Granly Jensen (EG), Jeppe Carstensen (JC)

 Gæst: Fleur Bernburg (FB)

Afbud fra: Pernille Ramsdahl, Mervan Erdem, Sørine Bang-Møller, Madikken Thomsen

Referent: Ingelise Nielsen (IN)

Formanden bød velkommen til nye medlemmer af aftagerpanelet: Sarah Jørgensen, Jeppe Carstensen og Erik Granly. De nye medlemmer præsenterede sig.

* **Fortælling om Hovedbiblioteket v. Michael Linde**

ML fortalte om bibliotekets historie i Odense, som går tilbage til 1924. I dag handler biblioteksdrift ikke kun om at stille bøger til rådighed, men biblioteket sigter på at være et åbent kulturhus med mange aktiviteter. ML opfordrede til, at studerende på Litteraturvidenskab laver arrangementer på biblioteket, f.eks. præsentation af specialer. Se mere her <https://www.odensebib.dk/side/library-takeovers>

* **Godkendelse af sidste mødes referat**

Referatet blev godkendt.

* **Udvalgte nøgletal**

SF orienterede indledningsvist om, at AP overtager posten som studieleder pr. 1. januar 2022. En af de første opgaver for den kommende studieleder vil blive at lave uddannelsesberetningen, som er en rapport om uddannelsens kvalitet, der udformes hvert andet år.

I den forbindelse skal man kikke på nøgletallene, så der kommer opdaterede nøgletal til foråret, som aftagerpanelet naturligvis vil få adgang til.

Derefter gennemgik SF nøgletallene, som de ser ud nu:

*Ledighed:* Dimittendårgang 2019 har en ledighed på 42,6%. Det tal er ikke godt, men hvis man ser på tallet for langtidsledighed, så ligger det på 8,1%, hvilket er lavere end mange andre uddannelser, som vi sammenligner os med.

SM bemærkede, at de studerende, som overvejer at søge job i gymnasiesektoren, bør få lavet en realkompetence-vurdering hos studienævnet for Dansk allerede inden de sender ansøgninger ud. Der har været eksempler på, at nyansatte i gymnasieskolen fra Litteraturvidenskab ikke har kunnet komme i pædagogikum, fordi deres uddannelse ikke har levet op til de faglige mindstekrav.

*Frafald:* For den årgang, som startede i 2020, har vi et frafald på 5 ud af 40. Det er meget lavt, og skyldes måske, at der har været færre pendlere på årgangen. Kun få boede fra uddannelsesstart i København, og af dem flyttede flere til byen. Noget kunne tyde på, at en stærk lokal forankring af uddannelsen fører til lavt frafald. Det kan også tænkes, at Corona-situationen har bevirket, at de studerende ikke er stødt på alternative muligheder (job, studieskift), som kunne bevirke frafald.

*Optag:* Generelt set har der været nedgang i antallet af ansøgere til de humanistiske uddannelser, og også Litteraturvidenskab har fået færre ansøgere (126). Men da mange af dem havde Litteraturvidenskab som 1. prioritet, har optaget været OK. Vi har ligeledes haft et fint karaktersnit for optag, nemlig 7,8, hvor der på Litteraturvidenskab i Aarhus til sammenligning var et snit på 7,4. SM gjorde i den forbindelse opmærksom på, at gymnasierne i år har oplevet, at karaktersnittet har været højt, da eksamenerne muligvis ikke helt har kunne holde samme standard på grund af Corona. Det kan give udfordringer for studerende, som søger ind på universitetet efter at have holdt sabbatår.

SDU planlægger at lave markedsføring for at styrke optaget, og samarbejder i den forbindelse med et bureau om en kampagne. NF bemærkede, at gode case-historie har gennemslagskraft, så dette burde inkluderes.

*Studieintensitet:* Ifølge uddannelseszoom arbejder studerende på Litteraturvidenskab 39 timer i gennemsnit om ugen. Tallene for Litteraturvidenskab Aarhus er 35 timer og for Litteraturvidenskab København 38 timer. I modsætning til mange andre humanistiske uddannelser, så arbejder vores studerende altså det, de skal.

AR spurgte til lønniveau for kandidater fra Litteraturvidenskab. EG fandt tallene i uddannelses-zoom og kunne konstatere, at SDU på det parameter lå bedst i forhold til Aarhus og København.

* **Arbejde med studieordning**

Fakultetet er udkommet med et nyt vademecum (skabelon) for studieordninger. Det betyder, at vi skal revidere studieordningen igen inden 2023. Vademecum lægger op til reduktion af antal fagelementer, således at der højest udbydes tre fag per semester. Samtidig har vi fået en ny normaftale, hvor vi er gået fra at bruge 50% af vores tid på undervisning/50% på forskning, til 55% af tiden på undervisning/45% på forskning. Der skal derfor også kikkes på eksamensformerne, som skal være mindre arbejdskrævende. Revideringen kan gennemføres med få ændringer, men vi overvejer i øjeblikket en mere substantiel revision.

BA-uddannelsen er i pt. ret historisk, teoretisk og genreorienteret. Vi har f.eks. fire litterære periode-kurser. Vi overvejer at skifte et af periode-kurserne ud med et fag om litteratur og medier. I forbindelse med seneste studieordningsrevision anbefalede aftagerpanelet netop dette; at vi fandt plads i uddannelsen til mere fokus på andre medialiseringer.

Der arbejdes desuden med en sammenlægning af de særligt tilrettelagt tilvalg, så de i stedet for faste forløb, kommer til at bestå af en pulje af moduler, som de studerende kan vælge. Her er der blevet plads til at redaktionsfag, hvor de studerende kan få viden bl.a. om kontrakter og andre virkelighedsnære udfordringer fra forlagsbranchen.

Fokus for uddannelsesudviklingen i den kommende tid er:

* Et uddannelsesspor med sigte på gymnasiet
* Et samarbejde med Borgernes hus
* Flere udvekslingsaftager med udenlandske universiteter
* Produktspecialer

* **Tilbagemelding på panelets input:**
	+ **Alumne forening**

AR fortalte, at der er stiftende generalforsamling den 19. november 2021 på SDU. Arbejdet er godt i gang, og vi har fået bevilliget studentermedhjælpstimer. Der bruges i høj grad tid på at opspore dimittender og gøre opmærksom på foreningen.

* + **Mentorordning**

SF orienterede om, at ud af 24 kandidatstuderende har 21 takket ja til at indgå i mentorordningen. Det er desuden lykkedes at finde tilstrækkeligt med mentorer til at danne de nødvendige mentor-mentee-par.

* **Meddelelser**

DH orienterede om, at Forlaget Falco er startet i Odense. Forlagets ambition er at fremme verdenslitteratur – men også at være bærer af et litterært fællesskab. Aftagerpanelet blev inviteret til releaseparty den 18. november 2021 kl. 16.00.

Derefter var der spisning på Madklubben.